Bailly ligger nord for Le Gentil-krateret og øst for Hausenkrateret. Længere mod vest ligger bjergkæden med det unofficiellle Montes Dörfel.  Karakteristika Dette er det største krater på Månens forside og betegnes ifølge konventionerne som et nedslagsbassin. I areal er det sammenligneligt med et lille mare. Baillys ujævne kraterbund er sluppet for lavastrømme, og det er dækket af mangfoldige højderygge og kratere. Hele krateret er blevet bombarderet og nedbrudt og den ydre vold er eroderet og på visse strækninger helt forsvundet efter myriader af nedslag. Hvis krateret har haft en central top, kan den ikke længere skelnes. På grund af dets nuværende tilstand har betragtere kaldt dette krater et "ruinområde". Den sydøstlige del af krateret rummer to bemærkelsesværdige kratere, "Bailly A" og "Bailly B". De ligger delvis over hinanden, og Bailly A ligger desuden ind over randen af Baillys bjergvæg. På grund af dets størrelse og nedslidte tilstand skønnes Bailly at være mere end 3 milliarder år gammelt.